
[bookmark: TextBodyBegin]Az Európai Parlament,
–	tekintettel az Európai Unióról szóló szerződés (EUSZ) 3. cikkére és az Európai Unió működéséről szóló szerződés 4., 162., 174–178. és 349. cikkére,
–	tekintettel az Európai Regionális Fejlesztési Alapra, az Európai Szociális Alap Pluszra, a Kohéziós Alapra, az Igazságos Átmenet Alapra és az Európai Tengerügyi, Halászati és Akvakultúra-alapra vonatkozó közös rendelkezések, valamint az előbbiekre és a Menekültügyi, Migrációs és Integrációs Alapra, a Belső Biztonsági Alapra és a határigazgatás és a vízumpolitika pénzügyi támogatására szolgáló eszközre vonatkozó pénzügyi szabályok megállapításáról szóló, 2021. június 24-i (EU) 2021/1060 európai parlamenti és tanácsi rendeletre[footnoteRef:1], [1:  	HL L 231., 2021.6.30., 159. o.] 

–	tekintettel az Európai Regionális Fejlesztési Alapról és a Kohéziós Alapról szóló, 2021. június 24-i (EU) 2021/1058 európai parlamenti és tanácsi rendeletre[footnoteRef:2], [2:  	HL L 231., 2021.6.30., 60. o.] 

–	tekintettel az Európai Regionális Fejlesztési Alap és külső finanszírozási eszközök által támogatott európai területi együttműködési célkitűzésre (Interreg) vonatkozó egyedi rendelkezésekről szóló, 2021. június 24-i (EU) 2021/1059 európai parlamenti és tanácsi rendeletre[footnoteRef:3], [3:  	HL L 231., 2021.6.30., 94. o.] 

–	tekintettel az 1303/2013/EU és a 223/2014/EU rendeletnek az Európában lévő menekültekre irányuló kohéziós fellépés (CARE) tekintetében történő módosításáról szóló, 2022. április 6-i (EU) 2022/562 európai parlamenti és tanácsi rendeletre[footnoteRef:4], [4:  	HL L 109., 2022.4.8., 1. o.] 

–	tekintettel az európai területi együttműködési csoportosulásról szóló, 2006. július 5-i 1082/2006/EK tanácsi rendeletre[footnoteRef:5], [5:  	HL L 210., 2006.7.31., 19. o.] 

–	tekintettel a határokon átnyúló összefüggésben jogi és közigazgatási akadályok felszámolására irányuló mechanizmusról szóló, európai parlamenti és tanácsi rendeletre irányuló, 2018. május 29-i bizottsági javaslatra (COM(2018)0373),
–	tekintettel a Bizottság „A növekedés és a kohézió előmozdítása az EU határrégióiban” című, 2017. szeptember 20-i közleményére (COM(2017)0534),
–	tekintettel az „Iránymutatások a COVID-19-válság összefüggésében folytatott határokon átnyúló egészségügyi együttműködésre irányuló uniós sürgősségi segítségnyújtásról” című, 2020. április 3-i bizottsági közleményre[footnoteRef:6], [6:  	HL C 111. I, 2020.4.3., 1. o.] 

–	tekintettel az európai oktatási térség 2025-ig történő megvalósításáról szóló, 2020. szeptember 30-i bizottsági közleményre (COM(2020)0625),
–	tekintettel a gazdasági, társadalmi és területi kohézióról az Unióban: a 8. kohéziós jelentésről szóló, 2022. szeptember 15-i állásfoglalására[footnoteRef:7], [7:  	HL C 125., 2023.4.5., 100. o.] 

–	tekintettel a kohéziós politika szerepéről a földközi-tengeri medence többdimenziós környezeti kihívásainak kezelésében című 2023. május 9-i állásfoglalására[footnoteRef:8],  [8:  	Elfogadott szövegek, P9_TA(2023)0133.] 

–	tekintettel a lemaradó uniós régiókról szóló, 2018. március 13-i állásfoglalására[footnoteRef:9], [9:  	HL C 162., 2019.5.10., 24. o.] 

–	tekintettel a Parlamenti Kutatási Szolgáltatások Főigazgatósága által a „Lemaradó uniós régiók: aktuális helyzet és jövőbeli kihívások” címmel 2020. október 26-án közzétett tanulmányra[footnoteRef:10], [10:  	Study – European lagging regions: state of play and future challenges, European Parliament, Directorate-General for Parliamentary Research Services, 2020. szeptember.] 

–	tekintettel az EU határrégiói növekedésének és kohéziójának előmozdításáról szóló, 2018. szeptember 11-i állásfoglalására[footnoteRef:11], [11:  	HL C 433., 2019.12.23., 24. o.] 

–	tekintettel az ENSZ Éghajlatváltozási Kormányközi Testületének „Éghajlatváltozás 2022: Az éghajlatváltozás mérséklése. A III. munkacsoport hozzájárulása az Éghajlatváltozási Kormányközi Testület (IPCC) hatodik értékelő jelentéséhez” című 2022. évi jelentésére[footnoteRef:12], [12:  	Intergovernmental Panel on Climate Change, Climate Change 2022: Mitigation of Climate Change. Contribution of Working Group III to the Sixth Assessment Report of the Intergovernmental Panel on Climate Change (Shukla, P.R. et al., eds), Cambridge University Press, Cambridge, UK and New York, NY, USA, 2022. ] 

–	tekintettel az Egyesült Nemzetek Éghajlatváltozási Keretegyezménye Feleinek 21. Konferenciáján (COP21) Párizsban, 2015. december 12-én elfogadott megállapodásra (Párizsi Megállapodás),
–	tekintettel a Tanács „Megújított partnerség a déli szomszédsággal – Új program a földközi-tengeri térség számára” című, 2021. április 19-i következtetéseire,
–	tekintettel a Régiók Bizottsága „Európa jövőképéről: A határon átnyúló együttműködés jövője” című, 2021. július 1-jei állásfoglalására[footnoteRef:13], [13:  	HL C 440., 2021.10.29., 6. o.] 

–	tekintettel a Régiók Bizottsága „Hiányzó közlekedési összeköttetések a határ menti régiókban” című, 2017. február 8-i véleményére[footnoteRef:14], [14:  	HL C 207., 2017.6.30., 19. o.] 

–	tekintettel eljárási szabályzata 54. cikkére,
–	tekintettel a Regionális Fejlesztési Bizottság jelentésére (A9-0415/2023),
A.	mivel a szomszédos országokkal a szárazföldi és tengeri határokon folytatott, 184 régióra, 33 országra és 260 millió emberre kiterjedő határokon átnyúló együttműködés az uniós politika kulcsfontosságú részét képezi;
B.	mivel az EUSZ 8. cikke szerint az Unió a vele szomszédos országokkal különleges kapcsolatokat épít ki a jólét és a jószomszédi viszonyok egy olyan térségének a létrehozása céljából, amely az Unió értékeire épül, és amelyet az együttműködésen alapuló szoros és békés kapcsolatok jellemeznek;
C.	mivel a határokon átnyúló együttműködés fontos lépés a tagjelölt országok uniós előcsatlakozási folyamatában;
D.	mivel a határokon átnyúló együttműködés hozzájárul a békéhez és a fenntartható fejlődéshez az EU külső határai mentén, támogatja a demokratikus reformokat, az európai értékek tiszteletben tartását, a határ menti területek gazdasági és társadalmi fejlődését, beleértve a környezetvédelmet, a közegészségügyi szolgáltatásokat, valamint a biztonsági és védelmi intézkedéseket, előmozdítja az intelligensebb, környezetbarátabb és jobban összekapcsolt EU-ra és szomszédságra vonatkozó uniós célkitűzéseket, valamint a jó együttműködéssel, a kormányzással és a közös kihívásokkal kapcsolatos regionális igények kezelését és elősegíti a kölcsönös megértést és bizalom előmozdítását, valamint a jövőbeli konfliktusok és háborúk megelőzését olyan eszközök révén, mint például a PEACE+ program;
E.	mivel a jelenlegi geopolitikai helyzet megerősíti a stabilitás és a demokratikus fejlődés fontosságát az EU külső határain fekvő országokban és régiókban;
F.	mivel a Covid19-világjárvány és különösen Oroszország Ukrajna elleni agressziós háborúja alapvető hatással volt az Európai Szomszédsági Támogatási Eszköz által támogatott valamennyi határokon átnyúló együttműködési programra (ENI-CBC), köztük Oroszországra és Belaruszra, és jelentős hatással volt a 2021–2027-es időszakra javasolt programok felére; mivel a kohéziós politika segítheti a határokon átnyúló együttműködést, feltéve, hogy stratégiai megközelítése megmarad és megállapodnak egy szilárd költségvetésről;
[bookmark: _GoBack]G.	mivel a képzett munkaerő elvándorlása aránytalan mértékben érint egyes kevésbé fejlett határrégiókat, és ha nem kezeljük azt, hosszú távon negatív hatást fog gyakorolni az EU jövőjére;
H.	mivel egyes határ menti régiókban különösen a fiatalok és a képzett munkaerő körében igen magas a tömeges elvándorlás aránya, ami a gazdasági fejlődés hiányát mutatja ezekben a régiókban; mivel a határokon átnyúló együttműködés hozzájárulhat új foglalkoztatási lehetőségek megteremtéséhez és a fenntartható gazdasági fejlődéshez;
I.	mivel az észak-afrikai törékeny politikai, gazdasági és biztonsági helyzet és a migrációs válság kezelése rávilágít az együttműködés szükségességére a Földközi-tenger medencéjében;
J.	mivel a határ menti régiók gyakran érzékenyek a feszültségekre és konfliktusokra, és a határokon átnyúló együttműködés és a regionális diplomácia pozitív hatást gyakorol a viták és az esetleges válságok megelőzésére és megoldására;
Az Interreg NEXT programokkal kapcsolatos általános megfontolások
1.	üdvözli az Interreg NEXT programok és az Interreg programok összehangolását, mivel ez egyszerűsítheti az eljárásokat, fokozhatja a programok közötti szinergiákat és növelheti az európai beruházások hatékonyságát; hangsúlyozza azonban, hogy egyszerűbb eljárásokra van szükség mind az értékelési szakaszban, mind pedig a projektek végrehajtása során, nagyobb hangsúlyt fektetve adott esetben a számszerűsíthető eredményekre és a régiók fejlődésére és a polgárok életére gyakorolt általános hatásra;
2.	hangsúlyozza, hogy a földrajzi, kulturális, nyelvi és szociális helyzet, a lehetőségek, a korlátok és a közös kihívások ismerete folytán a helyi és regionális önkormányzatok kulcsszerepet játszanak a szomszédos országokkal folytatott, határokon átnyúló együttműködésben;
3.	hangsúlyozza a határokon átnyúló projektek fontosságát az emberek közötti kapcsolatteremtés, és ily módon a fenntartható helyi fejlődés és a határokon átnyúló együttműködés új lehetőségeinek megnyitása terén; hangsúlyozza a határokon átnyúló beruházások fontosságát az innováció, a technológiaátadás, a közös megoldások és különféle programok közötti szinergiák terén, és ezáltal a közigazgatási határokon átívelő területi kohézió növelésében és a szolidaritás erősítésében;
4.	hangsúlyozza, hogy 2021–2027-es időszakra vonatkozó előirányzat távolról sem optimális, és hangsúlyozza e programok pénzügyi megerősítésének fontosságát; üdvözli a harmadik országok nagyobb elszámoltathatóságát a magánszektorbeli kedvezményezettekkel szembeni visszafizettetések tekintetében; hangsúlyozza a jogállamiság és az egyenlő versenyfeltételek fontosságát valamennyi – akár állami, akár magán – kedvezményezett számára, és hangsúlyozza, hogy az állami beruházások mellett ösztönözni kell a magánbefektetők bevonását is a határmenti régiók és harmadik országok fenntartható fejlődésébe azáltal, hogy több forrást bocsátanak rendelkezésre;
5.	üdvözli az irányító hatóságok azon lehetőségét, hogy elektronikus úton továbbítsák az adatokat a Bizottságnak, ugyanakkor rámutat arra, hogy a gyakoribb adattovábbítás nem vezethet a bürokrácia növekedéséhez; ezért hangsúlyozza az interoperábilis rendszerek fontosságát, amelyek automatikusan továbbíthatják az adatokat egy közös adatbázisba, és ösztönzi a Bizottságot, hogy fejlessze tovább a harmadik országokkal ennek kapcsán folytatott együttműködést;
6.	aggodalmát fejezi ki amiatt, hogy a nagy infrastrukturális projekteket a továbbiakban nem kell a Bizottságnak jóváhagynia;
7.	üdvözli a nagy infrastrukturális projektek uniós finanszírozására vonatkozó korlátozás megszüntetését, és úgy véli, hogy a fenntartható infrastruktúra-fejlesztés hozzájárul a határokon átnyúló régiók társadalmi-gazdasági növekedéséhez; kiemeli ugyanakkor az állami és a magánszektor bevonásának szükségességét, ami több innovációhoz és fejlesztéshez vezethet az energiaágazathoz, a közlekedéshez, a kommunikációhoz és a digitalizációhoz kapcsolódó infrastruktúrák tekintetében;
8.	felhívja a figyelmet arra, hogy az EU előtt álló jelentős kihívások a szomszédos régiók közötti, határokon átnyúló együttműködés előmozdításával is megoldhatók (pl. a Földközi-tenger, a Fekete-tenger, a Balti-tenger és más tengermedencék fenntartható jövője; az Alpok, a Pireneusok, a Kárpátok és más hegyvidékek fenntartható jövője; a Rajna, a Duna, a Meuse stb. nagy vízgyűjtőinek fenntartható jövője);
9.	hangsúlyozza, hogy a határokon átnyúló együttműködés fontos lépés az uniós előcsatlakozási folyamatokban, ami arra ösztönzi a tagjelölt országokat, hogy megosszák tapasztalataikat, és megismerjék az EU belső működését; rámutat, hogy ez elősegíti az uniós kezdeményezések és célkitűzések közelebb hozását a tagjelölt országokhoz, a tapasztalatok megosztását, valamint a gazdasági és társadalmi konvergencia folyamatának megkezdését; hangsúlyozza, hogy azok a tagjelölt országok, amelyek részt vesznek határokon átnyúló együttműködésben, az uniós csatlakozás időpontjában már ismerni fogják az uniós programokat és projekteket;
10.	hangsúlyozza a határokon átnyúló együttműködés kulcsfontosságú szerepét a természeti erőforrásokkal való fenntartható gazdálkodásban és az éghajlatváltozással kapcsolatos kihívások kezelésében, beleértve a természeti katasztrófákat, a környezetvédelmet, a biológiai sokféleséget és az élelmezésbiztonságot, valamint a határ menti területek ökoszisztémáit; ennek kapcsán hangsúlyozza a megelőzés és az éghajlatváltozáshoz való alkalmazkodási intézkedésekre irányuló, határokon átnyúló helyi és regionális tervek kidolgozásának fontosságát; kiemeli, hogy ezekben a régiókban fokozni kell az éghajlatváltozás elleni küzdelemre és az éghajlatváltozás mérséklésére irányuló erőfeszítéseket, elsősorban az uniós éghajlati célkitűzésekkel való összhang biztosítása érdekében;
11.	hangsúlyozza a határokon átnyúló együttműködésben rejlő lehetőségeket, különösen a gyéren lakott, határmenti területeken, például a megújuló energia és a körforgásos gazdaság területén, és kéri, hogy jobban használják ki a fenntartható gazdaság és a minőségi munkahelyek fejlesztésére irányuló meglévő lehetőségeket;
Határokon átnyúló együttműködés a keleti szomszédsággal
12.	üdvözli az Oroszországgal és Belarusszal folytatott határokon átnyúló együttműködés felfüggesztését Oroszország Ukrajna elleni agressziós háborúja következményeként, ami alapvetően megváltoztatta az európai biztonsági architektúrát, valamint a pénzeszközök átirányítását Ukrajnába és a Moldovai Köztársaságba; következésképpen hangsúlyozza a biztonságpolitikai együttműködés szükségességét a megbízható kollektív elrettentés és védelem közös céljainak elérése érdekében a határokon átnyúló együttműködés keretében;
13.	felhívja a figyelmet az Oroszországgal és Belarusszal határos régiók nehéz helyzetére az ezekkel az országokkal való határokon átnyúló együttműködés felfüggesztését követően, és ösztönzi a Bizottságot, hogy szorosan működjön együtt az érintett tagállamokkal annak érdekében, hogy fenntartható megoldásokat találjanak e régiók társadalmi és gazdasági kihívásainak kezelésére;
14.	kéri, hogy a határokon átnyúló programokból származó forrásokat használják fel a fenntartható közlekedési infrastruktúra fejlesztésére, beleértve az EU Ukrajnával és a Moldovai Köztársasággal közös határaihoz közeli vasúti összeköttetések és tárolólétesítmények építését is az áruk és a gabona áramlásának egyszerűsítése és ezáltal a globális élelmezésbiztonság biztosítása érdekében, a fenntartható gazdaság kialakításának elősegítésére mindkét országban, valamint a leginkább érintett tagállamok, valamint Moldova és Ukrajna támogatására e kihívások kezelésében;
15.	elismeri a helyi és regionális kultúra, illetve a kulturális örökség megőrzése, valamint a határmenti régiók közötti oktatási és gazdasági cserék előmozdításának fontosságát a szomszédok szokásainak kölcsönös megértése és a többnyelvű oktatás jelentős ösztönzőinek megteremtése érdekében; hangsúlyozza az inkluzív oktatás fontosságát a demokratikus értékek tekintetében, valamint azt, hogy ezen a területen támogatni kell a jobb minőséget;
16.	felszólít fenntarthatóbb infrastrukturális projektek támogatására, amelyek hozzájárulnak a határmenti régiók összeköttetésének javításához, az e régiókon belüli és azok közötti mobilitás fokozásához, valamint a régiók lakosai életminőségének és lehetőségeinek javításához, valamint az infrastruktúra iránti igényt kezelő projektekhez;
17.	elismeri az Ukrajnával szomszédos uniós tagállamok nemzeti kormányai, regionális és helyi hatóságai és civil társadalma által tett hatalmas erőfeszítéseket, valamint a Moldovai Köztársaság arra irányuló erőfeszítéseit, hogy befogadják a lakóhelyüket elhagyni kényszerült ukránokat, és kezeljék az Oroszország agressziós háborújából eredő valamennyi kihívást, beleértve az Ukrajnából származó gabona kérdését és a közlekedési infrastruktúra hiányát is; e tekintetben kéri megfelelő támogatás nyújtását a felmerülő igények kielégítése érdekében, többek között határokon átnyúló együttműködési programok révén;
18.	hangsúlyozza, hogy bár nem áll nyílt háborúban Oroszországgal, a Moldovai Köztársaságnak is vannak Oroszország által támogatott konfliktusövezetei, nagyszámú ukrán menekültet fogadott be, és gazdasági és társadalmi helyzetét nagymértékben befolyásolta az Oroszországgal fenntartott kereskedelmi kapcsolatainak megszűnése; hangsúlyozza ezért, hogy nagy szükség van jelentős beruházásokra és a nyitott piacra, és hogy a közös projektek minden gazdasági és társadalmi területen több mint üdvözlendők;
19.	felháborítónak tartja az emberi veszteségeket és az otthonok és az infrastruktúra lerombolását Ukrajnában; hangsúlyozza, hogy a határokon átnyúló együttműködési programoknak és az új európai Bauhausnak aktív szerepet kell játszaniuk a háború utáni fenntartható újjáépítésben, és kiemeli, hogy sürgősen támogatni kell az ukrajnai helyi és regionális önkormányzatokat, miközben továbbra is segíteni kell a szomszédos régiókat és ösztönözni kell a fokozott együttműködést;
20.	üdvözli az arra vonatkozó kezdeményezéseket, hogy Ukrajnát felvegyék az URBACT európai területi együttműködési programba, valamint hogy Ukrajna és a Moldovai Köztársaság megfigyelő tagként csatlakozzon az Európai Területfejlesztési és Kohéziós Megfigyelőhálózathoz (ESPON);
21.	elítéli, hogy Oroszország az energiaforrásokat a politikai és gazdasági nyomásgyakorlás eszközeként használja; szorgalmazza az Oroszországgal való gazdasági együttműködés gyors kivizsgálását néhány tagállam energetikai ágazatában, valamint a finanszírozás növelését az energiahatékonyság fokozása és az Oroszországtól való függőség csökkentése érdekében azokban a tagállamokban, amelyek drasztikusan csökkentették az agresszorral folytatott együttműködésüket, és amelyekre a szankciók hatást gyakoroltak, beleértve a szomszédos országokat is;
22.	sajnálatosnak tartja Oroszország befolyásának növekedését a szomszédos országokban, különösen a manipuláció és a dezinformáció használatával mind a hagyományos, mind az online közösségi médiában, és hangsúlyozza az ezen országokkal folytatott együttműködés fokozásának fontosságát, különösen az oktatási és kulturális ágazatokban annak érdekében, hogy a polgárok folyamatos tájékoztatást és felvilágosítást kapjanak a demokratikus értékekről;
Tengermedencékkel kapcsolatos együttműködés
Fekete-tengeri medence
23.	hangsúlyozza a program fokozott pénzügyi támogatásának fontosságát, tekintettel a Fekete-tengeren az orosz támadásokból, valamint a tengeri és dunai kikötők blokádjából eredő biztonsági kihívásokra, amelyek célja az ukrán gazdaság számára nélkülözhetetlen gabonaszállítás megakadályozása; kiemeli azokat a biztonsági kockázatokat, amelyeket ezek a támadások jelentenek az Ukrajnával határos tagállamokra nézve;
24.	kiemeli a fekete-tengeri energiaforrásokban rejlő lehetőségeket, amelyek hozzájárulhatnak az EU fenntartható energetikai jövőjéhez is; hangsúlyozza, hogy a megújuló energiaforrások potenciáljuk ellenére nagyrészt továbbra is kiaknázatlanok;
25.	úgy véli, hogy az Interreg NEXT „Fekete-tenger medencéje” programnak elő kell segítenie a fenntartható gazdasági fejlődést és a közös erőforrásokkal való hatékony gazdálkodást; 
26.	hangsúlyozza a fenntartható turizmus fejlesztésének fontosságát a Fekete-tenger partvidéki régióiban, és szorgalmazza valamennyi szereplő bevonását a környezetvédelem kérdésének felelősségteljes megközelítésébe;
27.	kéri, hogy helyezzenek nagy hangsúlyt a Fekete-tengerre, fokozzák a regionális együttműködést a biztonsági kérdések – többek között a regionális konfliktusokkal és az energiabiztonsággal kapcsolatos kérdések – kezelése érdekében, valamint ösztönözzék a kikötők és a kapcsolódó infrastruktúra korszerűsítésére, valamint a meglévő közlekedési csomópontokkal való összeköttetésük javítására irányuló projekteket; ezért felszólít a TEN-T folyosókhoz való csatlakozásukra;
28.	ragaszkodik egy Fekete-tenger térségére vonatkozó koherens stratégia elfogadásához, valamint a 2021–2027 közötti időszakra szóló „Duna” programmal való szinergiák kialakításához;
Földközi-tengeri medence
29.	hangsúlyozza az erős gazdasági és szociális partnerségek fontosságát a Földközi-tenger körül elhelyezkedő harmadik országokkal; üdvözli, hogy a 2021–2027-es Interreg Euro-MED programokban részt vevő országok száma folyamatosan növekszik;
30.	kéri a meglévő alapok összehangoltabb és hatékonyabb felhasználását a jelenlegi szociális, éghajlati és környezetvédelmi szabályok keretében, a versenyképesség növelése érdekében a Földközi-tenger medencéjében, a szárazföldi és tengeri megújuló energiában rejlő lehetőségek előmozdítása mellett;
31.	úgy véli, hogy a határokon átnyúló programoknak aktív szerepet kell játszaniuk a közös biztonsági kihívások kezelésében és a regionális stabilitás elérésében;
32.	felszólít a migrációs áramlások kezelésére, valamint az irreguláris migráció és az emberkereskedelem elleni küzdelemre, többek között olyan projektek finanszírozása révén, amelyek célja a migránsok fogadása, kezelése és képzése, segítve őket a versenyképes gazdasági környezet kihívásainak kezelésében, valamint az európai értékek jobb megértésében és tiszteletben tartásában, a Földközi-tenger mindkét partján előmozdítva az inkluzivitást;
33.	elismeri a kutatás és az innováció kulcsfontosságú szerepét a természeti katasztrófák kockázatának megelőzésében, a fenntartható vízgazdálkodásban és a CO2-kibocsátás csökkentésében, és hangsúlyozza, hogy prioritásként kell kezelni azokat a projekteket, amelyek gazdasági és környezeti szempontból egyaránt számszerűsíthető célkitűzésekkel rendelkeznek; 
34.	hangsúlyozza, hogy a megújuló energiaforrások potenciáljuk ellenére nagyrészt továbbra is kiaknázatlanok, és serkenteni kell ezt a potenciált, többek között a kkv-k és a közepes piaci tőkeértékű vállalkozások bevonásával;
35.	üdvözli a Földközi-tenger nyugati térségében megvalósuló WestMed kezdeményezést és az Interreg programokat, például a MARITTIMO-t, amelyek a közvetlen és diverzifikált, közös célok érdekében – regionális szinten is – megvalósuló együttműködés jó példái;
36.	üdvözli az adriai- és jón-tengeri régióra vonatkozó makroregionális stratégia (EUSAIR) eredményeit, amely mozgósította a tagállamokat és régióikat, a harmadik országokat és azok helyi hatóságait; úgy véli, hogy az EUSAIR sikeres példája az Unió kezdeményezőképességének és nyitottságra ösztönző erejének; fenntartja, hogy ugyanezeket az elveket és hasonló közös megközelítést kell alkalmazni a Földközi-tenger térségének más területein is;
37.	kéri az Európai Tanácsot, hogy kérje fel a Bizottságot, hogy nyújtson be egy részletes makroregionális stratégiát a földközi-tengeri térségre vonatkozóan, figyelembe véve a földközi-tengeri térségre vonatkozó új menetrendjét, különösen annak 5. szakaszát („Zöld átállás: az éghajlatváltozás hatásaival szembeni reziliencia, energiapolitika és környezetvédelem”), és fogadja el azt; sajnálatát fejezi ki a környezet állapotának folyamatos romlása, a biológiai sokféleség csökkenése, valamint a levegő- és tengerszennyezés, különösen műanyag- és háztartási hulladék révén történő növekedése miatt a Földközi-tenger egész medencéjében, és kéri, hogy mindezt a körforgásos gazdaság előmozdítása révén kerüljék el, korlátozzák és kezeljék;
Kihívások a határokon átnyúló együttműködés területén
38.	megjegyzi, hogy az eltérő jogi és intézményi keretek további akadályokat gördítenek a projektek végrehajtása elé, és ennélfogva megnehezítik a projektek végrehajtását; emlékeztet, hogy az adminisztratív eljárások összetettek és időigényesek lehetnek, ami eltántoríthatja a helyi és regionális önkormányzatokat a területi együttműködésben való részvételtől; felhívja a Bizottságot, hogy segítse elő ezen eljárások egyszerűsítését, hozzáférhetőbbé és átláthatóbbá téve azokat;
39.	megjegyzi, hogy a nyelvi akadályok és a kulturális különbségek megnehezítik a kommunikációt, és adminisztratív terhekhez vezethetnek, amelyeket megfelelő intézkedésekkel kell leküzdeni;
40.	hangsúlyozza, hogy az államok között különbségek vannak a hatóságok hatáskörei, valamint a regionális hatóságok változásai tekintetében, ami késedelmeket okozhat; úgy véli, hogy ösztönözni kell a helyi hatóságok közötti párbeszédet, és elő kell mozdítani a civil társadalom részvételét a területi együttműködési projektekben, bevonva a nem kormányzati szervezeteket, a szociális vállalkozásokat és más érdekelt feleket;
41.	hangsúlyozza, hogy hosszú távú csere- és vállalkozói együttműködési programokat kell kidolgozni a határmenti régiókban működő intézmények és vállalkozások között a fenntartható gazdasági fejlődés előmozdítása érdekében, és fokozni kell a részt vevő államok közötti igazgatási koordinációt a határokon átnyúló együttműködés és hálózatok további fejlesztése, átszervezése vagy adott esetben fenntartható funkcionális struktúráinak létrehozása révén;
42.	hangsúlyozza egy rövid és középtávú interkulturális csererendszer létrehozásának fontosságát a közös nyelvek tanulásának előmozdítása, a regionális kultúrák mélyebb megértésének elősegítése és a határmenti közösségek közötti együttműködés megkönnyítése érdekében, kiemelve, hogy a gazdasági és adminisztratív fejlődés ösztönzése érdekében ennek a rendszernek vállalkozói és adminisztratív szempontokat is magában kell foglalnia;
43.	megállapítja, hogy a programokat az egyes részt vevő országok/régiók egyedi igényeihez és sajátosságaihoz kell igazítani; további erőfeszítésekre szólít fel ennek kapcsán;
44.	megjegyzi, hogy a Covid19-világjárvány kedvezőtlen hatást gyakorolt a határ menti régiókra, és befolyásolta a jelenlegi programok és projektek végrehajtását;
45.	rámutat, hogy a megfelelő közlekedési infrastruktúra és hálózatok hiánya – különösen a határokon átnyúló tengeri és szigeti együttműködés esetében – akadályozza a kereskedelmet és a mobilitást, és bonyolultabbá teszi az együttműködést;
46.	rámutat a tengeri határok sajátos kihívásaira, valamint arra, hogy ezeket sajátos igényekkel bíró, különleges határokként kell elismerni, különösen a nyelvi és kulturális különbségek, az adminisztratív és jogi terhek, a társadalmi-gazdasági különbségek és a környezetvédelmi kérdések miatt;
Határokon átnyúló együttműködési lehetőségek
47.	hangsúlyozza, hogy az összetett válságokra és konfliktusokra tekintettel a szomszédos országokkal folytatott, határokon átnyúló együttműködéshez beruházásokra van szükség az országok és társadalmak rezilienciájába, és hogy a partnerségi prioritásoknak hozzá kell járulniuk az életkörülmények jelentős javításához a határ mindkét oldalán, többek között inkluzív fenntartható fejlődés, társadalmi igazságosság, foglalkoztatási lehetőségek és gazdasági jólét biztosítása révén;
48.	úgy véli, hogy a határokon átnyúló együttműködés jelentősen hozzájárulhat a helyi és regionális demokrácia és a partnerországok adminisztratív kapacitásainak megerősítéséhez; kiemeli az európai területi együttműködési csoportosulások (EGTC) fontosságát a területi együttműködés megkönnyítése és előmozdítása és különösen a határokon átnyúló közlekedési szolgáltatások és kórházak irányítása, a határokon átnyúló fejlesztési projektek végrehajtása és irányítása, valamint az ismeretek és a bevált gyakorlatok cseréje szempontjából;
49.	kiemeli annak fontosságát, hogy az uniós határokon átnyúló programok a kultúrát a regionális fejlődés fontos mutatójaként kezeljék, különösen azokon a határ menti területeken, ahol a határ két oldalán élő emberek azonos kulturális és nyelvi háttérrel rendelkeznek annak érdekében, hogy biztosítsák a régiók élénkségét és növeljék vonzerejüket, fokozzák a kulturális cserét, valamint előmozdítsák a sokszínűséget és a szolidaritást az EU határain túl;
50.	hangsúlyozza, hogy a programok lehetőséget kínálnak az elmélyült párbeszédre számos érdekelt féllel, többek között a civil társadalom képviselőivel, a helyi és regionális hatóságokkal, az egyetemekkel, a polgárokkal, a nem kormányzati szervezetekkel és a magánszektorral; különösen hangsúlyozza a határokon átnyúló programok fontosságát az uniós tagjelölt országok számára, mivel lehetőséget biztosítanak a helyi és nemzeti hatóságok számára az uniós jogszabályok megismerésére;
51.	megjegyzi, hogy a határokon átnyúló együttműködés hozzájárulhat a regionális egyenlőtlenségek további csökkentéséhez, a gazdasági és társadalmi fejlődés előmozdításához, a nemek közötti egyenlőség általános érvényesítéséhez, a foglalkoztatáshoz, a kereskedelemhez és a területi kohézióhoz, valamint az emberek mobilitásának és a régiók összeköttetésének javításához;
52.	hangsúlyozza a digitalizációval kapcsolatos határokon átnyúló együttműködés fontosságát, valamint hogy közös projektekre van szükség a digitális infrastruktúra terén, hogy koherens és hatékony, mindenki igényeire összpontosító közszektor jöjjön létre;
53.	hangsúlyozza, hogy az EU-nak és a tagállamoknak szorosabban együtt kell működniük a szomszédos országokkal az egészségügyi és sürgősségi szolgáltatások terén és javítaniuk kell a kkv-k és a közepes piaci tőkeértékű vállalkozások képességét a határokon átnyúló működésre;
54.	hangsúlyozza a hálózatépítés és a teljesítményértékelés fontosságát a határokon átnyúló együttműködés akadályainak felszámolásában, és megjegyzi, hogy ennek lehetővé kell tennie az olyan eszközök jobb kihasználását, mint az EGTC-k, az integrált területi beruházási eszköz és a közösségvezérelt helyi fejlesztési stratégia;
55.	hangsúlyozza, hogy a magas színvonalú közszolgáltatásokba történő beruházások döntő szerepet játszanak a társadalmi reziliencia kiépítésében és a gazdasági, egészségügyi és társadalmi válságok kezelésében;
56.	üdvözli, hogy az Egyesült Királyság kormánya továbbra is elkötelezett a PEACE program mellett, amely kulcsszerepet játszik az Írország és Észak-Írország határ menti régiói közötti együttműködésben;
57.	hangsúlyozza a PEACE PLUS program létfontosságú szerepét a jószomszédi kapcsolatok fenntartásában e régiókban, és a társadalmi-gazdasági fejlődés biztosításában;
Szakpolitikai ajánlások
58.	ajánlja, hogy a kettős finanszírozás elkerülése érdekében fokozzák a projektek közötti komplementaritást, és hangsúlyozza, hogy szinergiákra van szükség a földrajzilag és tematikailag ugyanazt a területet lefedő uniós finanszírozási eszközökkel; hangsúlyozza, hogy a 2021–2027-es programozási időszakban a célzott programoknak egyértelműen meg kell határozniuk az EU külső határai mentén fekvő régiókra vonatkozó közös követelményeket és prioritásokat, és átfedések helyett ki kell egészíteniük a többi uniós finanszírozású kezdeményezést;
59.	úgy véli, hogy a határ menti régiókhoz kapcsolódó kihívások kezelésében tovább kell erősíteni az EU makroregionális stratégiáinak szerepét;
60.	javasolja teljes mértékben integrált (közúti, vasúti, vízi) infrastrukturális stratégia kidolgozását a határon átnyúló irányítás területén, figyelembe véve a határokon átnyúló régió egészét; hangsúlyozza a fenntarthatóbb mobilitási megoldások kidolgozásának fontosságát, többek között a TEN-T politika révén valamennyi határmenti területen; felszólítja a Bizottságot és a tagállamokat, hogy támogassák az intelligens mobilitást; 
61.	javasolja a hozzáadott társadalmi és gazdasági értékkel rendelkező uniós pénzügyi eszközök előmozdítását annak érdekében, hogy növeljék az EU előnyeivel kapcsolatos tudatosságot;
62.	felhívja a Bizottságot, hogy mérsékelje a bürokratikus terheket, jelentősen egyszerűsítse az eljárásokat és csökkentse az eltérő jogrendekkel kapcsolatos akadályokat; kitart amellett, hogy ennek lehetővé kell tennie a határmenti területek valós szükségleteinek kielégítését; hangsúlyozza, hogy a fenntartható és inkluzív fejlődéshez minden szinten cselekvésre van szükség; kifejezetten elismeri annak fontosságát, hogy figyelmet kell fordítani a határmenti régiók vidéki térségeire, hiszen azokat rendkívüli módon sújtják a demográfiai kihívások;
63.	felszólít a régiók és államok közötti jobb koordinációra, párbeszédre és a bevált gyakorlatok további cseréjére, például egy olyan platformon keresztül, mint az INTERREG Európa; sürgeti a Bizottságot és a tagállamokat, hogy e tekintetben fokozzák az együttműködést, és felszólítja a tagállamokat, hogy biztosítsák a helyi és regionális önkormányzatok számára az ambiciózus, határokon átnyúló együttműködés előmozdításához szükséges eszközöket és forrásokat; kijelenti, hogy a közoktatási és kulturális szolgáltatásoknak nyitottnak, hozzáférhetőnek és megfizethetőnek kell lenniük a határok mindkét oldaláról érkező polgárok számára;
64.	hangsúlyozza, hogy a partnerség elvével összhangban a regionális és helyi hatóságokat, valamint a civil társadalom és a magánszektor képviselőit a kezdettől fogva a lehető legnagyobb mértékben be kell vonni a projektek előkészítésébe és végrehajtásába; kéri a Bizottságot, hogy fontolja meg technikai támogatás nyújtását a szomszédos országok helyi és regionális önkormányzatai számára a területi együttműködési projektek kidolgozásában és végrehajtásában; felszólít továbbá az erre vonatkozó iránymutatások kidolgozására is;
65.	felhívja a Bizottságot, hogy a jövőbeli határokon átnyúló együttműködési cselekvési tervekbe továbbra is építse be a fenntartható fejlődési célokat annak érdekében, hogy egyetlen térséget se hagyjanak hátra, és senki se maradjon le;
66.	felszólítja a Bizottságot, hogy továbbra is működjön együtt a partnerországokkal a határokon átnyúló együttműködés előmozdításáért, szükség esetén know-how-t kínálva annak érdekében, hogy segítséget és információkat nyújtson a partnerországok hatóságai számára az uniós finanszírozáshoz való hozzáféréssel kapcsolatos eljárásokról és feltételekről;
67.	felszólít a határokon átnyúló területi együttműködés teljes keretének megerősítésére;
68.	úgy véli, hogy követendő példa lehet a közös, határon átnyúló – például a Románia és Moldova által a közös érdekű projektek kidolgozásának elősegítésére létrehozotthoz hasonló – helyi önkormányzati tanácsok létrehozása;
69.	ösztönzi az arra irányuló erőfeszítéseket, hogy közelebb hozzák a partnerországokat az EU-hoz, ösztönözzék a helyi és regionális szintű belső reformokat és kapacitásépítést, valamint előmozdítsák a helyi demokráciát, a többszintű kormányzást és a decentralizált együttműködést, többek között az EuroNest és a keleti partnerség helyi és regionális önkormányzatainak konferenciája (CORLEAP), illetve a déli szomszédság tekintetében a helyi és regionális önkormányzatok euromediterrán közgyűlése (ARLEM) és az Unió a Mediterrán Térségért Parlamenti Közgyűlése (PA-UfM) keretében folytatott együttműködés révén;
70.	hangsúlyozza, hogy a határon átnyúló régiók közötti gazdasági és társadalmi együttműködés támogatása érdekében fokozni kell az erőfeszítéseket, és több forrást kell elkülöníteni az informatikai infrastruktúra fejlesztésére és a széles sávú hálózatokhoz való hozzáférés bővítésére irányuló, határokon átnyúló projektek tekintetében; kiemeli, hogy a mesterséges intelligencia által létrehozott technológia és innovációk kulcsszerepet játszhatnak a kapcsolatok megerősítésében, a fenntartható fejlődés előmozdításában, valamint az adminisztratív eljárások javításában és egyszerűsítésében;
71.	hangsúlyozza a különböző európai programok és kezdeményezések közötti projektátfedések és szükségtelen kiadások azonosításának és elkerülésének fontosságát;
72.	javasolja időközönkénti értékelések elvégzését a határokon átnyúló együttműködési projektek vonatkozásában az uniós pénzügyi források hatékony felhasználásának biztosítása érdekében;
°
°	°
73.	utasítja elnökét, hogy továbbítsa ezt az állásfoglalást az Európai Tanácsnak, a Bizottságnak, az Európai Gazdasági és Szociális Bizottságnak, a Régiók Bizottságának, valamint a tagállamok nemzeti és regionális parlamentjeinek.

